b"\n_START_ARTICLE_\nMergui\n_START_SECTION_\nHist\xc3\xb2ria\n_START_PARAGRAPH_\nFins al segle XVIII Mergui pertany\xc3\xa9 al regne d'Ayuthia o Ayuthya (Siam); els europeus hi tenien factories comercials com a punt estrat\xc3\xa8gic, ja que podien remuntar el riu cap a Tenasserim i creuar despr\xc3\xa9s les muntanyes fins a Ayuthia (Ayutthaya). El juliol de 1687 hi va haver una revolta contra els anglesos i el franc\xc3\xa8s Chevalier de Beauregard fou nomenat governador de la ciutat pel rei de Siam, Narai, al lloc de l'angl\xc3\xa8s Samuel White. Despr\xc3\xa9s de la revoluci\xc3\xb3 siamesa del 1688 els francesos van ser foragitats de Mergui i Siam._NEWLINE_Va passar a Birm\xc3\xa0nia el 1759 i el 1826 va ser ocupada pels brit\xc3\xa0nics en la primera Guerra Anglo-birmana. La regi\xc3\xb3 est\xc3\xa0 habitada per birmans, xinesos, karens, mons, indis, thais i salones o mokens (coneguts com a gitanos de la mar); la llengua birmana que s'hi parla t\xc3\xa9 un accent peculiar. La municipalitat es va formar el 1887._NEWLINE_Des de 1948, amb la independ\xc3\xa8ncia birmana, va operar a la regi\xc3\xb3 un actiu grup del Partit Comunista de Birm\xc3\xa0nia que el 1995 va esdevenir el Front Unit de Myeik-Dwei."